钦定古今图书集成/理学汇编/经籍典/第038卷 > 《送沈孝廉读书天屏山》前人
## 钦定古今图书集成/理学汇编/经籍典/第038卷 > 《送沈孝廉读书天屏山》前人

秋空雨洗千芙蓉，霜树绕谷攒青红。嗟我欲游不可
得，子往毕业兹山中。念子出身自纨绮，秀如青松茁
蒿蓬。十年奔走铩毛翮，黄金散尽家已空。怀中一经
不敢弃，舍此将恐为昏聋。束书上堂告父母，云深独
往无仆僮。林僧谷叟颇惊客，麤茶粝饭意甚忠。身闲
昼静百事绝，经史左右相研攻。迳须跨海踏鲸背，且
莫琐屑《笺鱼虫》。车良路端期不止，跬步自可升华嵩。
学成静俟时自至，譬彼力穑遭年丰。朝廷悬爵待奇
隽，掇取五鼎荣三公。古来孝弟神所相，未必使子羸
其躬。蹇予少学壮愈惰，聪明日损鬓已翁。世间有书
未尽读，安得返老还为童。跛鳖那由追绿耳，赠子以
策情何穷。倘有新知远相教，为我缄寄东飞鸿。